сегѡ̀ ра́ди а́гг҃льстіи бы́вше и ми́ръ бж҃ій, я́коже моли́лся є́сть хрс̑то́съ, соблю́дше, и стяжа́вше въ себѣ̀, и́же є́сть іи҃съ хрс̑то́съ, ми́ръ на́шъ, па́ѵелъ речѐ, сотвори́вый ѻбоя̂ єди́но, єго́же ми́ръ и вся́къ у́мъ преимѣ́етъ, преста́вльшеся ми́рнѡ, ны́нѣ высоча́йшею наслажда́ются тишино́ю, ны́нѣ чи́стѣ іи҃са ви́дятъ, єго́же ѿ душѝ возлюби́ша, и єго́же вои́стинну взыска́ша: и єди́но су́ть съ ни́мъ, и сладча́йшагѡ єгѡ̀ свѣ́та и бж҃е́ственнагѡ, ненасы́тнѣ причаща́ются: єгѡ́же ѡбруче́нія и здѣ̀ прія́ша, ѡчище́ни бы́вше видѣ́ніемъ и дѣя́ньми, и бж҃е́ственное ѡсія́ніе на горѣ̀, я́коже и апс̑ли, получи́ша